Wat om te doen as jy oorweldig voel by die werk - WelstandWelstand
Tuis / Advies / Wat om te doen as jy oorweldig voel by die werk
Wat om te doen as jy oorweldig voel by die werk
Ons almal beleef oomblikke waarin ons oorweldig voel deur werk. Met die pandemie in ons midde, jou werk wat skielik vanaf die huis gedoen moet word en die hoë vlakke van wêreldwye onsekerheid, het daardie gevoel van oorweldiging egter die afgelope jaar verander vanaf 'n kortstondige ergernis na 'n langdurige bedreiging. En dis nie volhoubaar nie. Om dit te ignoreer kan lei tot iets veel erger: uitbranding.
Dis nodig om te besef dat gevoelens van oorweldiging geensins 'n teken is dat jy nie hard genoeg of lank genoeg werk nie. Inteendeel, dit is 'n krisis wat veroorsaak word deur oormatige toewyding, kommunikasie en prioritisering – alles kwessies wat met 'n paar strategieë opgelos kan word.
Verstaan jou snellers
Sodra jy die snellers wat jou lewe ingewikkeld maak, kan herken en verstaan, kan jy strategieë ontwikkel om die gevoel te voorkom. Dit kan jou help om jou reaksie te kies wanneer jy weer oorweldig voel en sal help verseker dat jy meer doelbewus raak oor jou tyd en jou fokus. Vra jouself vooraf af wat jou ideale reaksie sal wees indien jy weer l by die werk oorweldig voel – jy moet weet dat as X gebeur, jy Y gaan doen.
Neem 'n ruspouse
Die neem van kort ruspouses tussen belangrike take en langer pouses gedurende die dag kalmeer jou gedagtes en help jou om gefokus en produktief te bly. Probeer stap, lees, mediteer, joga, of laat sommer net jou gedagtes gaan.
Fokus op drie dinge
As jy jou ten doel stel om drie belangrike dinge elke dag te bereik in plaas daarvan om te veel dinge op jou taaklys te hê, het jy groter rigting en fokus en is dit baie moeiliker om deur werk oorweldig te word.
Die verrigting van 'n klomp take tegelyk is een van die grootste faktore wat tot gevoelens van oorweldiging by die werk kan lei. Dit is dan maklik om tussen projekte te begin rondspring sonder dat jy veel uitgerig kry.
As jy byvoorbeeld die beantwoording van al jou e-posse dieselfde prioriteit gee as die voltooiing van jou aanbieding vir môre, gaan dit jou in 'n afwaartse spiraal laat beland.
Dis noodsaaklik dat jy jou belangrikste werk prioritiseer. Dit gee jou groter helderheid en rigting vir jou dag, wat spanning verminder en jou help om resultate te behaal sonder dat jy oorweldig voel.
Ons tipiese reaksie op 'n werklading wat bly toeneem, is om langer en harder te werk. Bestry die drang deur tyd te neem om jou strategie te heroorweeg.
Gee eerstens aandag aan die grense rondom jou werklading en jou tyd. Stel 'n spesifieke begin- en eindtyd vir jou werksdag in. Verder sal 'n duidelik gedefinieerde skedule, met tyd opsygesit vir byvoorbeeld diep gefokusde werk (jou belangrikste projekte), besige werk (soos e-pos, klets en vergaderings) en pouses, jou help om jou werkslading daagliks met die tyd wat jy werklik tot jou beskikking het in ooreenstemming te bring.
Dit sal jou ook help om te besluit vir watter take jy in die toekoms wil "nee" sê en hoe jy take wat jou andersins sou oorweldig, gaan aanpak. Byvoorbeeld: as jy na 17:00 e-posse in werksverband ontvang, laat jy dit vir môreoggend.
Wees meer buigsaam
Dit is belangrik om aanpasbaar te wees. Elke taak verloop nie altyd perfek nie. Bou verdraagsaamhede in jou tydlyn in. As jy glo dat dit jou 'n dag gaan neem om 'n projek te voltooi, moet jy 'n dag-en-'n-half opsy sit daarvoor.
Perfeksioniste bemoeilik selfs die eenvoudigste taak, wat lei tot meer werk, meer druk en meer spanning. Handhaaf jou perspektief oor wat regtig gedoen moet word deur te weet wanneer iets goed genoeg is. Onthou dat 'n sekere punt bereik word waar meer werk nie gelyk is aan beter werk nie.
Delegeer en vra hulp
Kyk na jou lys van take en maak 'n nota van wat jy nie gaan doen nie. Dit is nie take wat jy gaan ignoreer nie, maar eerder take wat jy maklik kan delegeer. Dit beteken nie jy erken nederlaag nie, dit wys bloot dat jy weet watter werklik saak maak en waar jy jou tyd moet spandeer.
Hoe weet jy wat jy aan ander kan en moet delegeer? En hoe gaan jy te werk?
Alles hang af van die mense deur wie jy omring word. Is hulle bekwaam en gewillig? Gaan dan voort en delegeer. Is hulle minder bekwaam, maar gewillig? Laat hulle in 'n span met ander saamwerk en bied hulle jou ondersteuning terwyl hulle leer.
Wanneer jy oorweldig voel, is jy geneig om jou die situasie veel erger voor te stel as wat dit werklik is. Vrees tree dan in en dit lei tot uitstel en geen verdere aksie nie.
Kyk na die situasie deur 'n raam van positiwiteit en oorvloed en hou só jou gedagtes kalm. Fokus op watter lesse jy daaruit kan leer.
Word oplossingsgedrewe eerder as om 'n gevoel van oorweldiging te laat oorneem wanneer een strategie nie werk nie. Wanneer jou gedagtes kalm is en jy selfversekerd en positief voel, dink jy duideliker en neem jy beter besluite.